Mediatiedote 2.12.2016

**Kansainvälisenä vammaisten päivänä juhlitaan ihmisoikeuksia**

Lauantaina 3.12. vietetään Kansainvälistä vammaisten päivää. Invalidiliitto muistuttaa päivän merkeissä tänä vuonna ratifioidusta YK:n vammaissopimuksesta ja vammaisten henkilöiden ihmisoikeuksista. Vammaissopimus ratifioitiin Suomessa 10.6.2016, ja ratifiointi merkitsee, että sopimusta tulee noudattaa lakina.

YK:n vammaissopimuksessa säädetään esimerkiksi siitä, että ketään ihmistä ei saa asettaa eri asemaan henkilöön liittyvän syyn, kuten vammaisuuden, perusteella. Siinä todetaan myös, että yhdenvertaisuuden toteutumiseksi on tehtävä kohtuullisia mukautuksia tarpeen vaatiessa.

Kansainvälinen vammaisten päivä on siis yhdenvertaisuuden ja ihmisoikeuksien juhlapäivä.

Invalidiliitto tarjoaa päivän kunniaksi kaikille avoimen webinaarin YK:n vammaissopimuksesta 3.12. klo 13–14. Luennoitsijana toimii lakimies Petteri Pitkänen.

Webinaari YK:n vammaissopimuksesta verkossa: <https://invalidiliitto.adobeconnect.com/vammaissopimus/>

Tietoa YK:n vammaissopimuksesta: invalidiliitto.fi/yk-vammaissopimus

Lisätietoja:

Lakimies Petteri Pitkänen, Invalidiliitto ry, p. 044 4650 537